Source: http://www.raamatupidaja.ee/uudised/2010/01/28/muudatused-raamatupidamise-toimkonna-juhendites
Timestamp: 2018-11-13 01:13:35+00:00

Document:
Muudatused Raamatupidamise Toimkonna juhendites - Raamatupidaja
28. jaanuar 2010 08:24
Eelmise aasta 9. jaanuaril hakkasid kehtima Raamatupidamise Toimkonna juhendite muudatused. Valmistudes aastaaruande tegemiseks vaatame üle, millised need on.
Muudeti RTJ-e 1 kuni 10 ning 12 ja tunnistati kehtetuks RTJ 16.
Eraldamaks teatud realiseerimata kasumeid ja kahjumeid, on nende kajastamiseks sisse toodud koondkasumiaruande mõiste. Vastav aruanne paigutatakse füüsiliselt “tavalise” kasumiaruande järele ning sisaldab mõningaid ettevõtte põhitegevusest mitte tulenevaid kulusid / tulusid. Seejuures “tavalise” kasumiaruande viimane rida on puhaskasum ning koondkasumiaruande viimane rida on koondkasum.
Mida seal täpsemalt kirjendada:
RTJ 1 §29-32 - üldpõhimõtted,
RTJ 1 §89 c, RTJ 2 §29(1)-29(4)- valuuta kursivahed ja kajastamata sisendid,
RTJ 3 §13 - finantsvarade väärtus- ja bilansipäevavaheline ümberhindlus,
RTJ 2 §14, §20 b, §21, §22, §29, §34 - õiglases väärtuses kajastatavate finantsvarade ümberhindlus,
RTJ 2 lisa 5 - näidis.
Niisiis mitte midagi niisugust, mis keskmises ettevõttes igapäevaselt ette võiks tulla.
Enim leiab koondkasumiaruanne kasutust vast siis, kui on mõni tütreks kvalifitseeruv välismaine äriüksus. Kuni me veel eurotsoonis pole, püsib ka vajadus arvestusvaluutast esitlusvaluutasse ümberarvestuseks.
Kasutades koondkasumiaruannet võiks see välja näha järgnevalt (numbrid on juhuslikud):
Puhaskasum 300
Realiseerimata kursivahed -8
Koondkasum 292
Omakapitalis kajastatakse need summad eraldi
Aruandeperioodi kasum 300
Ümberhindluse reserv -8
Aastaaruandes avaldatav informatsioon
Lisandunud on kohustus bilansis kajastatava informatsiooni esitusviisi muutusega esitada lisaks eelmise perioodi lõppbilansile ka eelmise perioodi algbilanss lähtudes uuest esitusviisist. RTJ 1 §52.
Samuti lisandus kohustus eelmise perioodi algsaldosid mõjutava arvestuspõhimõtete tagasiulatuval muutmisel või olulise vea tagasiulatuval korrigeerimisel esitada lisaks eelmise perioodi lõppbilansile ka eelmise perioodi algbilanss, lähtudes uutest arvestuspõhimõtetest või korrigeeritud andmetest (RTJ 1 §69, 82).
Raamatupidamislike hinnangute muutumine tagasiulatuvaid muudatusi endiselt kaasa ei too. Kuidas see kõik kokku sobib aastaaruande elektroonilise esitamisega, ei ole teada.
Lisades avaldatav informatsioon
Veidi on muudetud ka lisades avalikustatava informatsiooni nõuet.
Laenu tagatiseks panditud vara pole enam vaja avalikustada väljaarvatud allpoolloetletud erandjuhud:
* Avalikustada tuleb ettevõtte mittetavapärase majandustegevuse tulemusena tekkinud kohustuste tagatiseks panditud varade bilansiline maksumus rühmade kaupa. RTJ 3 §66.
* Kehtetuks on tunnistatud RTJ 5 § 89, mis kohustas avalikustama võlakohustuste tagatiseks panditud põhivara objektide bilansilist maksumust. Samuti ei pea enam automaatselt avalikustama tagatiseks panditud kinnisvarainvesteeringute väärtust.
RTJ 6 §39 on vastav lõik ära jäetud. Sama eesmärki teenib ka RTJ 4 §28 c, d, e tühistamine.
* Pole enam vaja avalikustada ka kapitalirendi tingimustel renditud vara soetusmaksumust. Piisab bilansilisest jääkmaksumusest. RTJ 9 §47. Sama kehtib kasutusrendile antud vara kohta (RTJ 9 §49).
* RTJ 8 §58(1) kohustab avalikustama aastaaruande lisades tulumaksukulu komponendid.
Lisandunud on boonuspunktide jm tulevikusoodustuste arvestus, mis võetakse algul arvele kohustusena ja kajastatakse tuluna soodustuse andmise või aegumise hetkel (RTJ 10 §16(1)).
Ettevõttel on kliendilojaalsusprogramm, mille käigus väljastatakse oste sooritanud klientidele kokku 10 000 boonuspunkti. Kogutud boonuspunkte saab kasutada ettevõtte kaupade ostmiseks. Juhtkond hindab empiiriliselt, et ühe väljastatud boonuspunkti õiglane väärtus on 10 krooni ja kokku lunastatakse 70% boonuspunktidest. Seega kajastatakse kohustusena bilansis (saadud ettemaksuna) summa 100 000 krooni. Boonuspunktid aeguvad 2 aasta jooksul väljastamisest arvates.
Esimese aasta lõppedes on lunastatud kokku 6000 boonuspunkti ehk 85% hinnanguliselt lunastatavatest boonuspunktidest (6000 punkti/ 7000 punkti). Ettevõte kajastab tulu summas 60 000 krooni (6000 x 10).
D Saadud ettemaks 60 000
K Tulu 60 000
Aasta 2
Juhtkond muudab oma hinnangut aasta lõpus ja hindab, et kokku lunastatakse 85% boonuspunktidest kehtivusaja jooksul.
Teise aasta jooksul on lunastatud 2000 boonuspunkti (kahe aastaga kokku 8000 boonuspunkti). Seega on ettevõtte kumulatiivne tulu teise aasta lõpuks on seega 80 000 krooni; kuna 60 000 krooni kajastati esimesel aastal, siis 2 aasta tulu on 20,000 krooni.
D Saadud ettemaks 20 000
K Tulu 20 000
Kõik lunastamata boonuspunktid on 2 aasta lõpuks aegunud ning tehakse täiendav kanne
Kokku kajastas ettevõte 2 aasta jooksul tuluna 100 000 krooni, st kogu algselt kohustusena kajastatud summa.
Laenu kapitaliseerimise osas pole midagi muutunud. Ilmselt väga vajalik muudatus, kuigi võib sellisena mitte tunduda, on RTJ 5 § 16, milles tekst “valmistamine vältab pikema perioodi” on asendatud tekstiga “otstarbekohasesse kasutusvalmidusse viimine võtab olulisel määral aega”, aga otsustage selle üle ise.
Samavõrra vajalikud täpsustused on ka RTJ 5 §17. Lisatud on ka näide viimase paragrahvi lõppu.
Võib-olla vajalikum muudatus on RTJ 5 §53, mille lõpust on ära jäetud kitsendus, mis piiras immateriaalse vara alternatiivsete amortisatsioonimeetodite rakendamist.
Bioloogiline vara
Oluline muudatus on bioloogilise vara õiglase väärtuse määramisel neto rahavoogude meetodi kasutamisel RTJ 7 §21. Varem kehtis põhimõte, et meetodi rakendamisel ei võeta arvesse ettevõtte tulevasest tegevusest või bioloogilise vara muundumisest tulenevat vara väärtuse kasvu. Nüüd lähtub ettevõte oodatavate rahavoogude nüüdisväärtuse määramisel neto rahavoogudest, mida turuosalised eeldavad, et antud bioloogiline vara tema kõige asjakohasemal turul genereeriks.
Lahti seletatult - pange ilma piiranguteta kirja kõik genereeritavad rahavood ja diskonteerige.
Muutunud on kinnisvarainvesteeringu kajastamine ehituse ajal, mida kajastatakse juba ehitus- või arendustegevuse ajal kinnisvarainvesteeringuna. RTJ 6 §10, §14. Varem kajastati sellist objekti ehituse ajal kui materiaalset põhivara lõpetamata ehitusena.
Kinnisvarainvesteering koos laenukasutuse kulutuste kapitaliseerimiga, kui ehitust finantseeritakse konkreetselt sellel otstarbel võetud laenuga
Ettevõte ehitab hoone, mis vastab kinnisvarainvesteeringu tingimustele. Ehitus kestab kokku 10 kuud, alates 1.02.2009 kuni 30.11.2009. Ehituse maksumus on 100 miljonit krooni, ehitusega seotud kulutused tehakse ühtlaselt kogu 10-kuulise perioodi jooksul. Ehituse finantseerimiseks on võetud laen summas 80 miljonit krooni, intressimääraga 6% aastas. Laen võeti 1.01.2009 ja kuulub tagasimaksmisele järgmise 10 aasta jooksul. Ettevõte on valinud oma arvestusmeetodiks laenukasutuse kulutuste kapitaliseerimise.
Ettevõte peab kapitaliseerima laenukasutuse kulutused, mis tekivad ehituse algusest (1.02.2009) kuni selle lõpuni (30.11.2009). Kuna ehitust finantseeritakse konkreetselt sellel eesmärgil võetud laenu abil, kuuluvad kapitaliseerimisele nimetatud laenu intressid perioodil 1.02.2009 kuni 30.11.2009, millest on maha arvatud saadud laenusumma kasutamata jäägilt teenitud intressitulu, ehk kokku 3.6 miljonit krooni (6% x 80 miljonit x 10/12 kuud miinus 400 tuhat krooni intressitulu).
D Kinnisvarainvesteering 3 600 000
K Intressivõlg 3 600 000
Kui objekti ehituse finantseerimine toimub üldisest võõrkapitalist ning ehituse finantseerimiseks ei ole eraldi laenu võetud
Ettevõttel on eelmistel perioodidel võetud tasumata laene kogusummas 150 miljonit krooni kaalutud keskmise intressimääraga 6.9% aastas.
Ettevõte peab kapitaliseerima laenukasutuse kulutused, mis tekivad ehituse algusest (1.02.2009) kuni selle lõpuni (30.11.2009). Kuna ehituse finantseerimiseks ei ole võetud ühtegi konkreetset laenu, leiab ettevõte kapitaliseerimisele kuuluva summa, rakendades poolelioleva ehitise saldole võõrkapitali kaalutud keskmist intressimäära.
Keskmine poolelioleva ehitise saldo ehitusperioodi jooksul oli 50 miljonit krooni (100 miljonit krooni kulutusi jagatuna ühtlaselt kogu ehitusperioodile), kaalutud keskmine võõrkapitali intressimäär oli 6.9%. Seega kuulub kapitaliseerimisele kokku 2.875 miljoni krooni ulatuses laenukasutuse kulutusi (6.9% x 50 miljonit x 10/12 kuud).
D Kinnisvarainvesteering 2 875 000
K Intressivõlg 2 875 000
Kuna ehitus on algusest peale planeeritud kinnisvarainvesteeringuna siis kogu ehitus konteeritakse mõlemal juhul algusest peale kinnisvarainvesteeringu kontole.
Edasilükkunud tulumaks
Väike täpsustus on RTJ 8 §44-s, mis ütleb, et muude omakapitali vähendavate väljamaksete tulumaksu kajastatakse samuti nagu dividendide tulumaksu ehk väljakuulutamise hetkel.
Valige omad välja ja püüdke kasutusele võtta. Muudatusi pole sugugi palju ja kuigi tunduvad tüütutena, tehakse neid selleks, et need aitaksid paremini kajastada raamatupidamiskohustuslase majandustegevust.
Alar-Ants Smirnov, Lemmi Kann
URL: http://www.raamatupidaja.ee/uudised/2010/01/28/muudatused-raamatupidamise-toimkonna-juhendites

References: §29
 §89
 §29
 §13
 §14
 §20
 §21
 §22
 §29
 §34
 §52
 §69
 §66
 § 89
 §39
 §28
 §47
 §49
 §58
 §16
 § 16
 §17
 §53
 §21
 §10
 §14
 §44